ΓΡΑΠΤΗ ΕΡΩΤΗΣΗ E-3717/98

υποβολή: José Valverde López (PPE) προς την Επιτροπή

(11 Δεκεμβρίου 1998)

Θέμα: Μεθυλοβρωμίδιο: πρόταση της Επιτροπής σχετικά με τις ουσίες που φθείρουν το στρώμα του όζοντος

Στην πρόταση κανονισμού του Συμβουλίου σχετικά με τις ουσίες που φθείρουν το στρώμα του όζοντος, το γεωργικό φάρμακο μεθυλοβρωμίδιο πρόκειται να καταργηθεί το έτος 2001. Η διάταξη αυτή προϋποθέτει επίσπευση της ημερομηνίας απαγόρευσης του 2005 η οποία προβλεπόταν από το Πρωτόκολλο του Μόντρεαλ το Σεπτέμβριο του 1997.

Στις ευρωπαϊκές χώρες, μόνον οι εταιρείες που διαθέτουν ειδικό μητρώο και οι ειδικευμένοι χρήστες μπορούν να χρησιμοποιούν το μεθυλοβρωμίδιο. Το 95 % των χρηστών αυτών εξέφρασαν το 1996 την επιθυμία τους να καταργήσουν ενδεχομένως τις βλαπτικές εκπομπές στο περιβάλλον με τη χρησιμοποίηση των καλύτερων και των πλέον προηγμένων διαθέσιμων τεχνικών.

Οι τελευταίες έρευνες απέδειξαν ότι το 95 % των εκπομπών μεθυλοβρωμιδίου μπορούν να εξουδετερωθούν, χρησιμοποιώντας καλύτερες τεχνικές όπως αδιάβροχα πλαστικά.

Δεδομένων των σημαντικών επιπτώσεων που θα είχε μια πρόωρη κατάργηση για πολλούς καλλιεργητές της ΕΕ και της αρνητικής οικονομικής επίπτωσης για πολλές ενδεείς αγροτικές περιφέρειες, απεφασίσθη η επίσπευση της κατάργησης λαμβάνοντας υπόψη ότι οι παραγωγοί προτείνουν σήμερα κατάργηση των εκπομπών και μείωση των επιπτώσεων από τη χρησιμοποίηση του μεθυλοβρωμιδίου επί του στρώματος του όζοντος με τη χρησιμοποίηση καλύτερων τεχνικών, και ότι δεν υπάρχουν εναλλακτικά προϊόντα για τον ψεκασμό της γης υπό ορισμένες τοπικές προϋποθέσεις;

Απάντηση της κας Bjerregaard εξ ονόματος της Επιτροπής

(8 Φεβρουαρίου 1999)

Η πρόταση της Επιτροπής για την εξάλειψη της χρήσης μεθυλοβρωμιδίου(1) περιλαμβάνει, στο παράρτημα V, απαίτηση βάσει της οποίας, εκεί όπου το μεθυλοβρωμίδιο εξακολουθεί να χρησιμοποιείται μετά την εξάλειψη - στο πλαίσιο των εξαιρέσεων που αφορούν τις κρίσιμες χρήσεις - πρέπει να χρησιμοποιείται με βάση τις βέλτιστες διαθέσιμες τεχνολογίες για την μείωση των εκπομπών. Ανάλογη απαίτηση περιλαμβάνεται στο άρθρο 16 παράγραφος 2, που αναφέρεται στις ληπτέες προφυλάξεις για την αποτροπή των διαρροών μεθυλοβρωμιδίου από εγκαταστάσεις υποκαπνισμού. Αμφότερες οι απαιτήσεις αντανακλούν την ύπαρξη πρακτικά αδιάβροχων πλαστικών για τον περιορισμό των εκπομπών, όπως συνιστάται από τους υπεύθυνους για τους υποκαπνισμούς και από τους χρήστες μεθυλοβρωμιδίου.

Η χρήση των εν λόγω πλαστικών δεν θα επαρκούσε, από μόνη της, για την επίτευξη της εξάλειψης της παραγωγής και κατανάλωσης μεθυλοβρωμιδίου, που απαιτείται από το Πρωτόκολλο του Μοντρεάλ. Ενώ η χρήση όλων των διαθέσιμων μέσων για την μείωση των εκπομπών θα ενθαρρυνθεί ως μεταβατικό μέτρο, η πλήρης προστασία του στρώματος του όζοντος απαιτεί την υποκατάσταση του μεθυλοβρωμιδίου από φιλικές, έναντι του όζοντος, εναλλακτικές ουσίες.

Στις περιπτώσεις που ορισμένες τοπικές συνθήκες - έδαφος, κλίση του εδάφους ή κλίμα, καθιστούν τη χρήση εναλλακτικών έναντι του μεθυλοβρωμιδίου ουσιών τεχνικώς ή οικονομικώς ανέφικτη, η Επιτροπή προτείνει εξαιρέσεις κρίσιμης χρήσεως, στο πλαίσιο των οποίων μπορεί να συνεχιστεί η διάθεση μεθυλοβρωμιδίου μέχρις ότου εξευρεθεί βιώσιμη εναλλακτική λύση. Οι εξαιρέσεις αυτές είναι επίσης δυνατές μετά την εξάλειψη - το 2005 - που επιτάσσει το Πρωτόκολλο του Μοντρεάλ, υπό την προϋπόθεση να συμφωνήσουν όλα τα μέρη στο το ότι μία συγκεκριμένη χρήση του μεθυλοβρωμιδίου παραμένει κρίσιμη λόγω της μη εξεύρεσης κατάλληλων εναλλακτικών λύσεων.

(1) COM(98)398 τελικό.